ΚΑΝΟΝΙΣΜΟΣ (ΕΚ) αριθ. 1729/1999 ΤΗΣ ΕΠΙΤΡΟΠΗΣ

της 28ης Ιουλίου 1999

για ειδικά μέτρα παρέκκλισης από τους κανονισμούς (ΕΟΚ) αριθ. 3665/87 και (ΕΟΚ) αριθ. 3719/88 όσον αφορά το γάλα και τα γαλακτοκομικά προϊόντα, το βόειο κρέας, το χοίρειο κρέας, τα αυγά, το κρέας πουλερικών, μερικά προϊόντα δημητριακών και γεωργικά προϊόντα που εξάγονται υπό μορφή ειδών μη καλυπτόμενων από το παράρτημα Ι της συνθήκης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 804/68 του Συμβουλίου, της 27ης Ιουνίου 1968, περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία με τον κανονισμό (ΕΚ) αριθ. 1587/96(2), και ιδίως το άρθρο 13 παράγραφος 3, το άρθρο 17 παράγραφος 14 και το άρθρο 28, και τις αντίστοιχες διατάξεις των υπολοίπων κανονισμών σχετικά με την κοινή οργάνωση των αγορών γεωργικών προϊόντων,

Εκτιμώντας:

(1) ότι ο κανονισμός (ΕΟΚ) αριθ. 565/80 του Συμβουλίου(3), όπως τροποποιήθηκε από τον κανονισμό (ΕΟΚ) αριθ. 2026/83(4), θεσπίζει γενικούς κανόνες σχετικά με την προπληρωμή των επιστροφών κατά την εξαγωγή για τα γεωργικά προϊόντα·

(2) ότι ο κανονισμός (ΕΟΚ) αριθ. 3665/87 της Επιτροπής(5), όπως τροποποιήθηκε τελευταία από τον κανονισμό (ΕΚ) αριθ. 604/98(6), θεσπίζει κοινές λεπτομέρειες εφαρμογής του καθεστώτος των επιστροφών κατά την εξαγωγή για τα γεωργικά προϊόντα·

(3) ότι ο κανονισμός (ΕΟΚ) αριθ. 3719/88 της Επιτροπής(7), όπως τροποποιήθηκε τελευταία από τον κανονισμό (ΕΚ) αριθ. 1127/1999(8), θεσπίζει κοινές λεπτομέρειες εφαρμογής του καθεστώτος πιστοποιητικών εισαγωγής, εξαγωγής και προκαθορισμού για τα γεωργικά προϊόντα·

(4) ότι με την απόφαση 1999/363/ΕΚ της Επιτροπής, της 3ης Ιουνίου 1999, για μέτρα προστασίας όσον αφορά τη μόλυνση από διοξίνες ορισμένων ζωικών προϊόντων που προορίζονται για κατανάλωση από τον άνθρωπο ή τα ζώα(9), και την απόφαση 1999/368/ΕΚ της Επιτροπής, της 4ης Ιουνίου 1999, για μέτρα προστασίας όσον αφορά τη μόλυνση από διοξίνες προϊόντων που προορίζονται για κατανάλωση από τον άνθρωπο ή τα ζώα και προέρχονται από βοοειδή και χοίρους(10), όπως τροποποιήθηκαν μεταγενέστερα ή αντικαταστάθηκαν, απαγορεύεται η εξαγωγή ορισμένων προϊόντων σε τρίτες χώρες·

(5) ότι, συνεπεία της εκδήλωσης μόλυνσης ορισμένων προϊόντων με διοξίνη, τα υγειονομικά μέτρα που έλαβαν οι αρχές ορισμένων τρίτων χωρών ως προς τις εξαγωγές από την Κοινότητα έχουν βλάψει σοβαρώς τα οικονομικά συμφέροντα των εξαγωγέων και ότι η τοιουτοτρόπως διαμορφωθείσα κατάσταση έχει πλήξει τις εξαγωγικές δυνατότητες ορισμένων γεωργικών προϊόντων·

(6) ότι, κατά συνέπεια, είναι ανάγκη να υιοθετηθούν ειδικά μέτρα και να παραταθούν ορισμένες χρονικές προθεσμίες που θεσπίζονται στους κανονισμούς (ΕΟΚ) αριθ. 565/80, (ΕΟΚ) αριθ. 3665/87 και (ΕΟΚ) αριθ. 3719/88, ώστε να εξομαλυνθούν οι εξαγωγικές εργασίες που δεν έχουν ολοκληρωθεί λόγω των προαναφερθεισών περιστάσεων·

(7) ότι θα πρέπει να τύχουν παρεκκλίσεων μόνο όσοι εμπορευόμενοι μπορούν να αποδείξουν, ιδιαίτερα με βάση τα έγγραφα που αναφέρονται στο άρθρο 1 παράγραφος 2 του κανονισμού (ΕΟΚ) αριθ. 4045/89 του Συμβουλίου(11), όπως τροποποιήθηκε τελευταία από τον κανονισμό (ΕΚ) αριθ. 3235/94(12), ότι αδυνατούσαν να διενεργήσουν εξαγωγές λόγω των ανωτέρω περιστάσεων, και συγκεκριμένα ότι οι άδειες ζητήθηκαν με σκοπό την εξαγωγή σε όσες τρίτες χώρες έχουν λάβει τα προαναφερόμενα μέτρα·

(8) ότι λόγω των σημειούμενων εξελίξεων, ο παρών κανονισμός θα πρέπει να αρχίσει να ισχύει αμέσως·

(9) ότι τα μέτρα που προβλέπονεαι στον παρόντα κανονισμό είναι σύμφωνα με τις γνώμες όλων των σχετικών επιτροπών διαχείρισης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Ο παρών κανονισμός ισχύει στα προϊόντα που απαριθμούνται στο:

- άρθρο 1 παράγραφος 1 του κανονισμού (ΕΟΚ) αριθ. 804/68 του Συμβουλίου (γάλα και γαλακτοκομικά προϊόντα),

- άρθρο 1 παράγραφος 1 του κανονισμού (ΕΟΚ) αριθ. 805/68 του Συμβουλίου(13), (βόειο κρέας),

- άρθρο 1 του κανονισμού (ΕΟΚ) αριθ. 2759/75 (χοίρειο κρέας)(14),

- άρθρο 1 παράγραφος 1 του κανονισμού (ΕΟΚ) αριθ. 2771/75 του Συμβουλίου (αυγά)(15),

- άρθρο 1 παράγραφος 1 του κανονισμού (ΕΟΚ) αριθ. 2777/75 του Συμβουλίου (κρέας πουλερικών)(16).

2. Ο παρών κανονισμός ισχύει επίσης για τα γεωργικά προϊόντα που εξάγονται υπό μορφή ειδών μη καλυπτόμενων από το παράρτημα Ι της συνθήκης όπως αναφέρεται στο άρθρο 1 του κανονισμού (ΕΚ) αριθ. 1222/94(17) και για τα προϊόντα που εξάγονται υπό τη μορφή του κωδικού ΣΟ 2309 όπως αναφέρονται στο παράρτημα Α του κανονισμού (ΕΟΚ) αριθ. 1766/92(18).

3. Ο παρών κανονισμός ισχύει μόνον εφόσον οι σχετικοί εξαγωγείς προσκομίζουν απόδειξη, που να γίνεται δεκτή από τις αρμόδιες αρχές, ότι δεν κατέστη δυνατό να διενεργήσουν τις εξαγωγές λόγω των προστατευτικών μέτρων που θέσπισε η Επιτροπή ή των υγειονομικών μέτρων που υιοθέτησαν οι αρχές των τρίτων χωρών προορισμού συνεπεία της εκδήλωσης μόλυνσης ορισμένων κοινοτικών προϊόντων από διοξίνες.

Η εκτίμηση των αρμόδιων αρχών θα βασίζεται ιδιαίτερα στα εμπορικά έγγραφα που αναφέρονται στο άρθρο 1 παράγραφος 2 του κανονισμού (ΕΟΚ) αριθ. 4045/89.

Άρθρο 2

1. Το παρόν άρθρο ισχύει για τα προϊόντα που απαριθμούνται στο άρθρο 1 παράγραφος 1 του κανονισμού (ΕΟΚ) αριθ. 804/68 (γάλα και γαλακτοκομικά προϊόντα) και για τα προϊόντα που εξάγονται υπό τη μορφή του κωδικού ΣΟ 2309 όπως αναφέρονται στο παράρτημα Α του κανονισμού (ΕΟΚ) αριθ. 1766/92.

2. Κατόπιν αιτήσεως του κατόχου άδειας, η διάρκεια ισχύος των πιστοποιητικών εξαγωγής που εκδόθηκαν κατ' εφαρμογή των κανονισμών (ΕΟΚ) αριθ. 1162/92(19), (ΕΚ) αριθ. 1466/95(20) και (ΕΚ) αριθ. 174/1999(21), για τα οποία είχε υποβληθεί αίτηση το αργότερο στις 7 Ιουνίου 1999, παρατείνονται κατά:

- τέσσερις μήνες, για τα πιστοποιητικά η διάρκεια ισχύος των οποίων λήγει στις 31 Μαΐου 1999,

- τρεις μήνες, για τα πιστοποιητικά η διάρκεια ισχύος των οποίων λήγει στις 30 Ιουνίου 1999,

- δύο μήνες, για τα πιστοποιητικά η διάρκεια ισχύος των οποίων λήγει στις 31 Ιουλίου 1999,

- ένα μήνα, για τα πιστοποιητικά η διάρκεια ισχύος των οποίων λήγει στις 31 Αυγούστου 1999.

3. Κατόπιν αιτήσεως του εξαγωγέα σε σχέση με προϊόντα για τα οποία έως τις 30 Ιουνίου 1999 το αργότερο διεκπεραιώθηκαν οι τελωνειακές εξαγωγικές διατυπώσεις, αυξάνεται σε 150 ημέρες η χρονική προθεσμία των 60 ημερών για να εγκαταλείψουν τα προϊόντα το τελωνειακό έδαφος της Κοινότητας, όπως αναφέρεται στο άρθρο 30 παράγραφος 1 στοιχείο β) περίπτωση i) του κανονισμού (ΕΟΚ) αριθ. 3719/88 και στο άρθρο 4 παράγραφος 1 και άρθρο 32 παράγραφος 1 του κανονισμού (ΕΟΚ) αριθ. 3665/87.

Άρθρο 3

1. Το παρόν άρθρο ισχύει για τα γεωργικά προϊόντα που εξάγονται υπό μορφή ειδών μη καλυπτόμενων από το παράρτημα Ι της συνθήκης όπως αναφέρεται στο άρθρο 1 του κανονισμού (ΕΚ) αριθ. 1222/94.

2. Κατόπιν αιτήσεως του κατόχου άδειας, παρατείνεται έως τις 30 Σεπτεμβρίου 1999 η διάρκεια ισχύος των πιστοποιητικών προκαθορισμού που εκδόθηκαν κατ' εφαρμογή του κανονισμού (ΕΚ) αριθ. 1223/94(22), για, τα οποία είχε υποβληθεί αίτηση το αργότερο στις 7 Ιουνίου 1999 και η ισχύς των δεν έληγε πριν από τις 31 Μαΐου 1999.

3. Κατόπιν αιτήσεως του εξαγωγέα σε σχέση με είδη για τα οποία έως τις 30 Ιουνίου 1999 το αργότερο είχαν διεκπεραιωθεί οι τελωνειακές εξαγωγικές διατυπώσεις, ή είδη και προϊόντα που είχαν υπαχθεί έως τις 30 Ιουνίου 1999 το αργότερο σε οποιονδήποτε από τους διακανονισμούς που αναφέρονται στα άρθρα 4 και 5 του κανονισμού (ΕΟΚ) αριθ. 565/80, αυξάνεται σε 150 ημέρες η χρονική προθεσμία των 60 ημερών για να εγκαταλείψουν τα προϊόντα το τελωνειακό έδαφος της Κοινότητας, όπως αναφέρεται στο άρθρο 30 παράγραφος 1 στοιχείο β) περίπτωση i) του κανονισμού (ΕΟΚ) αριθ. 3719/88 και στο άρθρο 4 παράγραφος 1 και άρθρο 32 παράγραφος 1 του κανονισμού (ΕΟΚ) αριθ. 3665/87.

Άρθρο 4

1. Το παρόν άρθρο ισχύει για τα προϊόντα που απαριθμούνται στο άρθρο 1 παράγραφος 1 του παρόντος κανονισμού, εκτός εκείνων που καλύπτονται από τον κανονισμό (ΕΟΚ) αριθ. 804/68 (γάλα και γαλακτοκομικά προϊόντα).

2. Κατόπιν αιτήσεως του κατόχου άδειας, ακυρώνονται και αποδεσμεύονται οι εγγυήσεις για τα πιστοποιητικά εξαγωγής που εκδόθηκαν κατ' εφαρμογή των κανονισμών της Επιτροπής (ΕΚ) αριθ. 1445/95(23) (βόειο κρέας), (ΕΚ) αριθ. 1370/95(24) (χοίρειο κρέας), 1371/95(25) (αυγά) και 1372/95(26) (κρέας πουλερικών), για τα οποία είχε κατατεθεί αίτηση το αργότερο έως τις 7 Ιουνίου 1999, με εξαίρεση τα πιστοποιητικά, η διάρκεια ισχύος των οποίων έληξε πριν από τις 27 Μαΐου 1999.

3. Κατόπιν αιτήσεως του εξαγωγέα σχετικά με προϊόντα των οποίων το αργότερο στις 30 Ιουνίου 1999:

- είχαν διεκπεραιωθεί οι τελωνειακές εξαγωγικές διατυπώσεις ή υπαχθεί σε οποιονδήποτε από τους διακανονισμούς που αναφέρονται στα άρθρα 4 και 5 του κανονισμού (ΕΟΚ) αριθ. 565/80, αυξάνεται σε 150 ημέρες η χρονική προθεσμία των 60 ημερών για να εγκαταλείψουν τα προϊόντα το τελωνειακό έδαφος της Κοινότητας, όπως αναφέρεται στο άρθρο 30 παράγραφος 1 στοιχείο β) περίπτωση i) του κανονισμού (ΕΟΚ) αριθ. 3719/88 και στο άρθρο 4 παράγραφος 1 και άρθρο 32 παράγραφος 1 του κανονισμού (ΕΟΚ) αριθ. 3665/87,

- είχαν διεκπεραιωθεί μεν οι τελωνειακές εξαγωγικές διατυπώσεις, αλλά τα προϊόντα δεν έχουν ακόμη εγκαταλείψει το τελωνειακό έδαφος της Κοινότητας, ή έχουν τεθεί υπό κάποιο από τους διακανονισμούς που προβλέπονται στα άρθρα 4 και 5 του κανονισμού (ΕΟΚ) αριθ. 565/80, ο εμπορευόμενος αποδίδει τυχόν εισπραχθείσα προκαταβολή επιστροφών και αποδεσμεύονται οι διάφορες συσταθείσες για τις εν λόγω εργασίες εγγυήσεις,

- έχουν διεκπεραιωθεί οι τελωνειακές εξαγωγικές διατυπώσεις, τα προϊόντα έχουν εγκαταλείψει το τελωνειακό έδαφος της Κοινότητας και έπειτα επεστράφησαν και διατέθηκαν για ελεύθερη κυκλοφορία στην Κοινότητα, ο εξαγωγέας αποδίδει τυχόν εισπραχθείσα προκαταβολή επιστροφών και αποδεσμεύονται οι διάφορες συσταθείσες για τις εν λόγω εργασίες εγγυήσεις.

Άρθρο 5

Κατόπιν αιτήσεως του εξαγωγέα και κατά παρέκκλιση από το άρθρο 6 παράγραφος 1 πρώτη υποπαράγραφος του κανονισμού (ΕΟΚ) αριθ. 1964/82(27) για τη θέσπιση των όρων χορήγησης ειδικών επιστροφών κατά την εξαγωγή για ορισμένα βόεια κρέατα άνευ οστών, εφόσον οι τελωνειακές εξαγωγικές διατυπώσεις ή οι διατυπώσεις για την υπαγωγή σε οποιονδήποτε από τους διακανονισμούς που προβλέπονται στα άρθρα 4 και 5 του κανονισμού (ΕΟΚ) αριθ. 565/80 δεν έχουν διεκπεραιωθεί έως τις 30 Ιουνίου 1999 το αργότερο για τη συνολική ποσότητα του κρέατος που αναγράφεται στο εκδοθέν πριν από τις 30 Ιουνίου 1999 πιστοποιητικό, όπως αναφέρεται στο άρθρο 4 παράγραφος 1 του κανονισμού (ΕΟΚ) αριθ. 1964/82, κατακρατείται από τον εξαγωγέα η ειδική επιστροφή για όσες ποσότητες έχουν εξαχθεί και δοθεί προς κατανάλωση σε τρίτη χώρα.

Το ίδιο ισχύει εφόσον, κατ' εφαρμογή του δεύτερου και τρίτου εδαφίου του άρθρου 3 του παρόντος κανονισμού, μέρος της συνολικής ποσότητας που αναγράφεται στο πιστοποιητικό, όπως αναφέρεται στο άρθρο 4 παράγραφος 1 του κανονισμού της Επιτροπής (ΕΟΚ) αριθ. 1964/82, δεν έχει διατεθεί προς κατανάλωση σε τρίτη χώρα.

Άρθρο 6

1. Το άρθρο 20 παράγραφος 3 στοιχείο α), η κατά 20 % μείωση που αναφέρεται στο δεύτερο εδάφιο του άρθρου 20 παράγραφος 3 στοιχείο β) και οι κατά 15 % και 20 % αυξήσεις που αναφέρονται αντίστοιχα στο άρθρο 23 παράγραφος 1 και στη δεύτερη υποπαράγραφο του άρθρου 33 παράγραφος 1 του κανονισμού (ΕΟΚ) αριθ. 3665/87 δεν ισχύουν για τις εξαγωγές που διενεργήθηκαν υπό την κάλυψη των πιστοποιητικών για τα οποία υπεβλήθη αίτηση έως τις 7 Ιουνίου 1999 το αργότερο.

2. Εφόσον απωλέσθη το δικαίωμα για την επιστροφή, δεν έχει εφαρμογή η ποινή που προβλέπεται στο άρθρο 11 παράγραφος 1 στοιχείο α) του κανονισμού (ΕΟΚ) αριθ. 3665/87.

Άρθρο 7

Προϊόντα και είδη για τα οποία διεκπεραιώθηκαν έως τις 30 Ιουνίου 1999 το αργότερο οι τελωνειακές εξαγωγικές διατυπώσεις στην Κοινότητα, μπορούν να επανεισαχθούν στο τελωνειακό έδαφος της Κοινότητας και να υπαχθούν σε ελεύθερη ζώνη, ελεύθερη αποθήκη ή τελωνειακή αποταμίευση επί 120 ημέρες, πριν φθάσουν στον τελικό τους προορισμό, χωρίς τοιουτοτρόπως να αμφισβητηθεί η καταβολή της επιστροφής για τον πραγματικό τελικό προορισμό ή η συσταθείσα ως προς την άδεια εγγύηση.

Άρθρο 8

Τα κράτη μέλη γνωστοποιούν τις ποσότητες προϊόντων που καλύπτονται από ένα έκαστο των μέτρων που προβλέπονται με τον παρόντα κανονισμό, σύμφωνα με τις διατάξεις των κανονισμών που εφαρμόζονται στα αντίστοιχα προϊόντα.

Άρθρο 9

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 28 Ιουλίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 148 της 28.6.1968, σ. 13.

(2) ΕΕ L 206 της 16.8.1996, σ. 21.

(3) ΕΕ L 62 της 7.3.1980, σ. 5.

(4) ΕΕ L 199 της 22.7.1983, σ. 12.

(5) ΕΕ L 351 της 14.12.1987, σ. 1.

(6) ΕΕ L 80 της 18.3.1998, σ. 19.

(7) ΕΕ L 331 της 2.12.1988, σ. 1.

(8) ΕΕ L 135 της 29.5.1999, σ. 48.

(9) ΕΕ L 141 της 4.6.1999, σ. 24.

(10) ΕΕ L 142 της 5.6.1999, σ. 46.

(11) ΕΕ L 388 της 30.12.1989, σ. 18.

(12) ΕΕ L 338 της 28.12.1994, σ. 16.

(13) ΕΕ L 148 της 28.6.1968, σ. 24.

(14) ΕΕ L 282 της 1.11.1975, σ. 1.

(15) ΕΕ L 282 της 1.11.1975, σ. 49.

(16) ΕΕ L 282 της 1.11.1975, σ. 77.

(17) ΕΕ L 136 της 31.5.1994, σ. 5.

(18) ΕΕ L 181 της 1.7.1992, σ. 21.

(19) ΕΕ L 117 της 24.5.1995, σ. 2.

(20) ΕΕ L 144 της 28.6.1995, σ. 22.

(21) ΕΕ L 20 της 27.1.1999, σ. 8.

(22) ΕΕ L 136 της 31.5.1994, σ. 33.

(23) ΕΕ L 143 της 27.6.1995, σ. 35.

(24) ΕΕ L 133 της 17.6.1995, σ. 9.

(25) ΕΕ L 133 της 17.6.1995, σ. 16.

(26) ΕΕ L 133 της 17.6.1995, σ. 26.

(27) ΕΕ L 212 της 21.7.1982, σ. 48.